 NA RICHARD MUNGUTI TUME ya Maadili na Kupambana na Ufisadi nchini (EACC) imeagizwa imrejeshee aliyekuwa Gavana wa Kakamega Wycliffe Oparanya stakabadhi zilizotwaliwa na maafisa wake walipovamia kwake mnamo Agosti 23, 2023. Na wakati huo huo, Bw Oparanya ambaye pia ni mmoja wa viongozi wakuu wa muungano wa Azimio La Umoja-One Kenya ameiomba mahakama iamuru EACC imrudishie Sh2 milioni zilizotwaliwa na maafisa wa tume hiyo na polisi walipovamia makazi yake Kakamega. “Naamuru EACC imrudishie Oparanya stakabadhi ambazo ilitwaa kutoka kwa makazi yake ambazo hazitatumiwa kama ushahidi katika kesi wanayonuia kumfungulia,” hakimu mwandamizi mahakama ya kuamua kesi za ufisadi mahakama ya Milimani Bw Victor Wakhumile aliagiza. Bw Wakhumile aliwataka mawakili Bw Oparanya na maafisa wa EACC wakague hati hizo kisha wakubaliane zile watakazomrudishia na zile zitasalia. Tume ya EACC lilifika kortini mwezi Agosti na kuomba mahakama idhini ya kumchunguza Oparanya kuhusiana na unyakuzi wa mali ya umma alipokuwa Gavana wa Kakamega. Katika ombi alililowasilisha kortini, Oparanya anasema maafisa wa polisi na upelelezi waliofika katika makazi yake walichukua hati, kompyuta, simu na Sh2 milioni. Bw Oparanya alieleza mahakama agizo ambalo EACC ilipewa halikuwaruhusu kuchangamkia pesa zake na hati tofauti tofauti kwa kisingizio cha kuchunguza uhalifu ambao hawakufichua. Pia alisema hati ambazo EACC ilichukua hazina uhusiano wowote na kesi wanayochunguza. You can share this post!  Be our fan Follow us Join us Subscribe our newsletter to stay updated © Copryright 2023 Taifa Leo. All Rights Reserved  